APAKAH 2017 boleh dianggap sebagai tahun cemerlang untuk sukan negara apabila empat kali Negaraku dimainkan dalam kejohanan dunia. Jika dilihat kepada pencapaian empat atlet kita, laluan ke arah itu seolah-olah akan berlaku.
Bermula dengan kejayaan Azizulhasni Awang, pencapaian jaguh berbasikal itu diikuti pula oleh Muhammad Ziyad Zolkefli dan Abdul Latif Romly serta Cheong Jun Hoong dalam tempoh empat bulan ini. Jadi Mat ucapkan tahniah kepada mereka.
Belum pernah dalam sejarah sukan negara empat juara dunia dihasilkan oleh negara dalam tempoh empat bulan. Ini adalah kali pertama.
Kejayaan mereka memberikan satu implikasi besar kepada sukan negara kerana mereka telah membuktikan belanja besar yang dikeluarkan kerajaan menerusi Program Podium sudah mula membuahkan hasil.
Dari sudut lain, pencapaian mereka juga merupakan amaran awal kepada negara peserta lain menjelang Sukan SEA 2017 Kuala Lumpur (KL2017) bahawa Malaysia berupaya merealisasikan sasaran muncul juara keseluruhan.
Ini kerana empat juara dunia itu akan turut memperkuatkan kontinjen Malaysia dalam kempen KL2017 termasuk penyertaan kali pertama dua atlet olahraga para Muhammad Ziyad dan Abdul Latif dalam temasya Ogos ini yang akan menyahut cabaran beraksi dengan atlet normal lain.
Mat percaya sekiranya sasaran juara keseluruhan KL2017 dapat dicapai dan Datuk Lee Chong Wei berupaya meraih gelaran pertama dalam Kejohanan Badminton Dunia di Glasgow, Scotland bulan depan maka akan melengkapkan kegemilangan sukan Malaysia dan satu sejarah buat negara.
Pencapaian lain yang dicapai atlet negara tahun ini juga wajar dipuji terutama kejayaan skuad bola sepak Bawah 22 Tahun negara yang berjaya muncul juara Kumpulan H, Kelayakan Kejohanan Bawah 23 tahun (B-23) Konfederasi Bola Sepak Asia (AFC) 2018 di Bangkok minggu lalu.
Begitu juga kejayaan atlet pecut muda negara, Khairul Hafiz Jantan memperbaharui rekod 200 meter berusia 49 tahun dalam Kejohanan Olahraga Pra Sukan SEA 2017, pada Selasa lepas.
Buat atlet negara yang lain jadikan mereka ini sebagai pembakar semangat untuk cemerlang dan pamerkan keghairahan memburu pingat emas dalam KL2017.
Bagi atlet lain yang belum mempamerkan kecemerlangan, ayuh 'Bangkit Bersama'.